Արթուր Չախոյան

**Արթուր Աշոտի Չախոյան** (), հայ հասարակական գործիչ, ակտիվիստ, ով ակտիվորեն բարձրաձայնում է Երևանի քաղաքային իշխանությունների կողմից իրականացվող շինարարական և վերանորոգման աշխատանքների թերությունների մասին։

## Կենսագրություն
Արթուր Չախոյանը ծնվել է 1991 թվականի մարտի 28-ին, Երևանում: 2009-2011 թվականներին ծառայել է Հայաստանի զինված ուժերում:

## Հասարակական գործունեություն
Արթուր Չախոյանը հայտնի է իր ակտիվ հասարակական գործունեությամբ։ Սոցիալական ցանցերում, մասնավորապես Ֆեյսբուքում, հրապարակում է տեսանյութեր և գրառումներ՝ ուղղված կոռուպցիայի և անարդարությունների բացահայտմանը։ Նրա հրապարակումները հաճախ առաջացնում են մեծ արձագանքներ և հանրային քննարկումներ։ Նա հաճախ մասնակցում է հանրային քննարկումներին և բարձրաձայնում համայնքային խնդիրները։ Հատկապես ուշադրություն է դարձնում Երևանի քաղաքային իշխանության կողմից կազմակերպված ասֆալտապատման, եզրաքարերի տեղադրման և մանկապարտեզների վերանորոգման որակին։ 

2023 թվականի սեպտեմբերին Արթուր Չախոյանը հրապարակել էր տեսանյութ, որտեղ նա ներկայանում է որպես Երևանի քաղաքապետի թեկնածու Տիգրան Ավինյանի քարոզարշավի աշխատակից և զրուցում է Երևանի Նոր Նորք վարչական շրջանում անցկացվող քարոզարշավի մասնակիցների հետ։ Զրուցակիցներից շատերը նշում էին, որ իրենք դպրոցների, մանկապարտեզների և համայնքային կառույցների աշխատակիցներ են, ովքեր մասնակցում են հավաքին աշխատանքային ժամերին։ Արթուր Չախոյանը ենթադրում է, որ վարչապետ Նիկոլ Փաշինյանի ղեկավարած «Քաղաքացիական պայմանագիր» կուսակցությունը ստիպում է պետական աշխատողներին մասնակցել Տիգրան Ավինյանի քարոզարշավներին՝ նրա հաղթանակի հավանականությունը բարձրացնելու համար։ «Անկախ դիտորդ» դիտորդական կազմակերպությունը Արթուր Չախոյանի տեսանյութը փոխանցել է դատախազություն՝ քրեական հետաքննություն պահանջելով։ Դատախազությունը հայտարարել է, որ ուսումնասիրում է տեսանյութը։ 

2023 թվականի հոկտեմբերի 9-ին Արթուր Չախոյանը շքամուտքի մոտ ենթարկվել է հարձակման՝ իր խոսքով՝ մահափորձի, երբ երեք անձ հարձակվել են նրա վրա։ Նա կարողացել է վնասազերծել մեկին, որը դանակով հարվածել էր իրեն և հանձնել ոստիկանությանը, սակայն իրավապահ մարմինները նրան ազատ են արձակել, ինչը Չախոյանը կապում է իր հասարակական ակտիվ գործունեության հետ։ Մեկ այլ միջադեպ էլ եղել է կացինով, որը նույնպես Արթուր Չախոյանը որակում է որպես մահափորձ։

2025 թվականի ապրիլի 30-ին Արթուր Չախոյանը ենթարկվել է բռնության Երևանի Նոր Նորք վարչական շրջանի ղեկավար, «Հանրապետություն» կուսակցության անդամ Տիգրան Տեր-Մարգարյանի և վարչական շրջանի աշխատակիցների կողմից։ Դեպքը տեղի է ունեցել Նոր Նորքի վարչական շենքում, երբ Չախոյանը ներկայացել էր քննարկելու Երևանի թիվ 110 մանկապարտեզի կառուցման հետ կապված հարցեր։ Ոստիկանությունը կարճ ժամանակով կալանավորել է միայն Արթուր Չախոյանին, իսկ հետագայում ձերբակալել է ևս վեց անձի։ Տիգրան Տեր-Մարգարյանը հայտարարել է, որ հանրային քննարկումը կկայանա, բայց Արթուր Չախոյանը չի մասնակցի դրան, ու որ տվյալ դեպքում ինքը պետք է ճանաչվի տուժող, քանի որ հարձակումը իր վրա է տեղի ունեցել։ Բռնության արդյունքում Արթուր Չախոյանը տեղափոխվել է հիվանդանոց։ Ունի ձերբակալվածի կարգավիճակ։

Դեպքից մեկ օր առաջ Չախոյանը հայտնել էր, որ Նոր Նորք վարչական շրջանի ղեկավարը զանգահարել և սպառնացել է իրեն՝ կապված մանկապարտեզի կառուցման վերաբերյալ իր հրապարակումների հետ։ Արթուր Չախոյանն ու Երևանի ավագանու «Մայր Հայաստան» խմբակցության անդամ Մեսրոպ Մանուկյանը ակցիա էին իրականացրել վարչական շրջանի շենքում: Նրանք հայտարարել էին, որ սա պատասխանն է նրա, որ թաղապետ Տիգրան Տեր-Մարգարյանը հեռախոսով հայհոյել է իրենց: Տիգրան Տեր-Մարգարյանը հետագայում նշել էր, որ «լավ է արել, որ հայհոյել է»։

## Ծանոթագրություններ

 

Կատեգորիա:Հայ հասարակական գործիչներ
Կատեգորիա:Հայ հասարակական ակտիվիստներ